**ZÁPIS č. 6**

 **Z RIADNEHO ZASADNUTIA SPRÁVNEJ RADY TASR**

 **21. júna 2022 so začiatkom o 15.00 h**

**Prítomní členovia Správnej rady:** Jozef Bednár, Ladislav Mikuš, Alena Mezeiová, Peter Mestický, Jozef Tuhovčák

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

1. **Možnosti technologického riešenia pre spracovanie, distribúciu, obchod a archiváciu fotografií a možnosti rozvoja produktu**
2. **Vyhodnotenie grantového projektu TASR Konferencia o budúcnosti Európy**
3. **Rôzne : Informácia o priebehu dvojsemestrálneho predmetu Agentúrna žurnalistika na FMK UCM v Trnave**

**UZNESENIE č. 01/21/06/2022:**

Členovia SR TASR schválili program zasadnutia:

ZA: J. Bednár PROTI: 0 ZDRŽAL SA: 0

 L. Mikuš

 P. Mestický

 A. Mezeiová

 J. Tuhovčák

**Uznesenie bolo prijaté.**

1. **Možnosti technologického riešenia pre spracovanie, distribúciu, obchod a archiváciu fotografií a možnosti rozvoja produktu**

Ako uviedol V. Puchala, TASR potrebuje akútne vyriešiť technológiu na import fotografií, ich popis metadátami, distribúciu, archiváciu, vrátane systému na vyhodnocovanie a fakturáciu pre odberateľov. Uvedenie systému je potrebné nielen pre končiace sa licencie súčasného systému Fotoware, ale i pre zjednotenie vstupov cez jedno rozhranie do rôznych databáz, ktoré TASR v súčasnosti ponúka (TASR foto, AP foto, archív AP, archív TASR, digitalizovaný archív TASR). Situáciu je potrebné akútne riešiť aj pre narastajúci tlak na presnú evidenciu autorských a licenčných práv, rozdielnu metodiku oceňovania domácich a zahraničných fotografií, aktualít a archívu, ilustračných fotografií. Zahraničné agentúry požadujú detailnejšie výstupy na úrovni každého odberateľa s reportovaním, ktoré TASR v tejto dobe vykonáva zložito a manuálne. Súčasťou projektu bude aj eshop fotografií.

Dôraz sa licenčné podmienky a autorské práva sa zvýšil nielen pre hodnotu fotografie ako produktu, ale aj pre technologické možnosti vyhľadávania neoprávneného použitia obrázkov užívateľmi. Moderné skenovacie a vyhľadávacie automaty dokážu odhaliť nelicencované použitie a vyžadujú potvrdenie autorizácie.

V. Puchala informoval o opakovaných rokovaniach o situácii s agentúrou AP. Informoval tiež o možnostiach, ktoré sú na trhu dostupné či už ako on- premise riešenia alebo v cloude alebo s individuálnym riešením. Požiadavku má TASR aj v Zásobníku investičných zámerov.

Správna rada po krátkej diskusii vzala materiál na vedomie.

1. **Vyhodnotenie grantového projektu TASR Konferencia o budúcnosti Európy**

Podľa V.Puchalu Tlačová agentúra Slovenskej republiky zareagovala na výzvu Európskeho parlamentu a vypracovala projekt TASRFOE (TASR Conference on the Future of Europe), na ktorý získala finančnú podporu. Aktivity projektu sa začali realizovať v novembri 2021 v súvislosti rozbiehajúcou sa COFOE. Cieľom verejnoprávnej agentúry bolo priblížiť priebeh tohto podujatia slovenskej verejnosti prostredníctvom svojho spravodajského servisu a zároveň rozšíriť obsahovú ponuku servisu pre svojich odberateľov.

 Tlačová agentúra Slovenskej republiky sa zapojila do procesov COFOE poskytovaním pravidelných, spoľahlivých a vyvážených informácií o priebehu konferencie na národnej a regionálnej úrovni. To, že TASR považuje otázky týkajúce sa EÚ za dôležité, podčiarkuje aj prítomnosť jej stáleho spravodajcu v Bruseli. Informácie o EÚ poskytuje na dennej báze, vrátane spravodajstva z plenárnych zasadnutí v Štrasburgu a rozhovorov s poslancami Európskeho parlamentu. Aktivity, dosah a skúsenosti TASR mali za cieľ zvýšiť povedomie o COFOE na Slovensku prostredníctvom objektívneho spravodajstva založeného na faktoch dôsledne uplatňovaných aj v projekte TASRFOE.

 Projekt sa realizoval v niekoľkých rovinách a mal viacero výstupov. V prvom rade to boli agentúrne správy, fotografie, zvukové záznamy a videoreportáže. Téma COFOE sa pravidelne objavovala aj v ponuke koncových médií TASR, teda na webových portáloch TASR, v televízii a v ďalších marketingových produktoch. Okrem informovania v rámci servisov pripravila TASR TV cyklus desiatich televíznych online diskusných relácií k danej téme, pravidelný televízny sumár udalostí o COFOE v angličtine. Interaktivitu a zdieľanie tém agentúra podporila cielenou komunikáciou so školami a súťažou pre školy. V závere projektu vedúci zastúpenia Európskeho parlamentu na Slovensku vyžreboval v TV relácii 10 škôl, ktoré získali hodnotné ceny. Projekt CoFoE bol finančne krytý z prostriedkov EP so spoluúčasťou TASR. Projektový tím riadila vedúca Zahraničnej redakcie TASR Monika Himpánová.

Správna rada vzala materiál na vedomie.

1. **Rôzne : Informácia o priebehu dvojsemestrálneho predmetu Agentúrna žurnalistika na FMK UCM v Trnave**

Ako uviedol V. Puchala, zápisom hodnotení študentov sa skončil letný semester predmetu Agentúrna žurnalistika na Fakulte masmediálnej komunikácie Univerzity sv. Cyrila a Metoda v Trnave. Výučbu predmetu zabezpečuje Tlačová agentúra Slovenskej republiky.

 Ide o dvojsemestrálny voliteľný predmet pre študentov tretieho ročníka bakalárskeho štúdia a prvého ročníka magisterského štúdia. Spolupráca TASR a univerzity trvá už tri roky a predmet absolvovalo vyše sto študentov.

Prednášky a semináre prebiehali v Trnave na univerzite i priamo v priestoroch TASR v Bratislave. Zabezpečovali ich okrem generálneho riaditeľa aj vedúci jednotlivých redakcií TASR. Študenti dostali informácie o práci so zdrojmi a faktami, o princípoch agentúrneho písania v spravodajstve, agentúrnej fotografii, športovej žurnalistike či editorskej práci na webe. Vzdelávanie študentov je výchovou ku kritickému mysleniu, prevenciou hoaxom, buduje dôveru vo verejnoprávny produkt a vychováva budúcich agentúrnych novinárov.

Podľa V. Puchalu spoluprácu TASR so študentmi ocenili aj členovia parlamentného výboru pre kultúru a médiá pri prerokovaní výročnej správy TASR za rok 2021. Členka výboru Monika Kozelová zvýraznila význam edukatívnej činnosti agentúry v rámci výučby predmetu agentúrna žurnalistika na Univerzite Cyrila a Metoda v Trnave.

Správna rada vzala materiál na vedomie.

J. Bednár informoval členov Správnej rady, že 9. júna 2022 predložil Výboru pre kultúru a médiá  NR SR Výročnú správu o činnosti a hospodárení TASR za rok 2021. Práca TASR bola členmi výboru hodnotená pozitívne. Výbor zobral správu bez pripomienok na vedomie.

Členovia Správnej rady sa dohodli na najbližšom termíne rokovania 26. júla 2022.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava, 21. júna 2022

Zapísal:

 Jozef Bednár v.r.